Сымаджэ куэд зыщыгуфIыкIа
Щэбэт кIуам Нарткъалэ къыщызэIуахащ республикэм ис сымаджэ куэд зыщыгуфIыкIа Диализ центр. ГуфIэгъуэ зэIущIэм кърихьэлIащ КъБР-м и Iэтащхьэ Къанокъуэ Арсен, Правительствэм и УнафэщIым и къуэдзэ Портэ Галинэ, КъБР-м узыншагъэр хъумэнымкIэ, ухуэныгъэмрэ архитектурэмкIэ министрхэу Шэт Ирмэ, Мамий Артур, Республикэ клиникэ сымаджэщым и дохутыр нэхъыщхьэ Къэжэр Хъусен, фIэкIыпIэншэ медицинэ страхованэмкIэ Къэбэрдей-Балъкъэр фондым и унафэщI Къанокъуэ Аслъэнбэч, Аруан район администрацэм и Iэтащхьэ Къанокъуэ Антемыркъан, нэгъуэщIхэри.
Нарткъалэ къыщызэIуаха Диализ унэр. Зи жьэжьейр тэмэму мылажьэхэр зыхуэныкъуа центрыр къыщызэIуахым иращIэкIа гуфIэгъуэ зэIущIэм кърихьэлIахэм фIэхъус псалъэкIэ захуигъэзащ Къанокъуэ Антемыркъан, икIи къыхигъэщащ а Iуэхугъуэм цIыху куэд зэрыщыгуфIыкIар, сымаджэ куэд зэригъэтыншынур.
КъБР-м и Iэтащхьэм псалъэ щратым, жиIащ Урысей Федерацэм иригъэкIуэкI политикэм ипкъ иткIэ, узыншагъэр хъумэнымкIэ IэнатIэр зэрырагъэфIакIуэм фIы куэд къызэрыпэкIуэр, зыхэт Iуэхум и проектри абыхэм зэращыщыр.
— Иджырей мардэхэм тету ящIа Диализ центрым зи жьэжьейр тэмэму мылажьэ сымаджэ псоми Iуэхутхьэбзэ щыхуащIэфынущ. КъБР-м и Правительствэмрэ «Кавказ Ищхъэрэ нефрологие центрымрэ» зэращIылIа зэгурыIуэныгъэм ипкъ иткIэ, дэ ди мурадщ мыпхуэдэ центру иджыри тIу республикэм (Бахъсэн, Налшык къалэхэм) щыдухуэну, — жиIащ Къанокъуэм.
КъБР-м узыншагъэр хъумэнымкIэ и министр Шэт Ирмэ къытеувыIащ центрым щIэт Iэмэпсымэхэри, цIыхухэм щыхуащIэ Iуэхутхьэбзэхэри, сымаджэхэм я тыншыгъуэхэри, ахэр къызэрырашэлIэнури дунейпсо мардэхэм иту къызэрызэрагъэпэщар.
Къэжэр Хъусен жиIащ Диализ центрхэм мыхьэнэшхуэ зэраIэр, абыхэм зи жьэжьейр тэмэму мылажьэхэм я гъащIэм къызэрыпащэр. Дохутыр нэхъыщхьэм КъБР-м и Iэтащхьэм фIыщIэ хуищIащ, апхуэдэуи центрыр ухуэным зи гуащIэ хэзылъхьа псоми зэрыхуэарэзыр къыхигъэщащ.
«Иджырей медицинэ технологиехэр» ООО-м и унафэщI Балутэ Игорь къыхигъэбелджылыкIащ зыхуей хуэзэу ящIа центрыр Iэмэпсымэ нэхъыфIхэмкIэ къызэгъэпэщыным арэзы техъуа унафэщIхэр зэрыщымыуар икIи жиIащ Кавказ Ищхъэрэм хыхьэ республикэхэм нэгъуэщI мыпхуэдэ центр екIу зэрыщымыIэр.
Къанокъуэ Антемыркъан район администрацэм къыбгъэдэкI щIыхь тхылъхэр яритащ ухуэныгъэр зи нэIэ щIэтахэмрэ ухуакIуэхэмрэ.
Къанокъуэ Арсен лентI плъыжьыр зэпиупщIа нэужь, хьэщIэхэм пэшхэр къаплъыхьащ, сымаджэхэм епсэлъащ. Прохладнэ къалэм щыщ бзылъхугъэм КъБР-м и Iэтащхьэм фIыщIэ хуищIащ центрыр зэраухуам папщIэ. Ар нэхъапэм Налшык кIуэуэ зэрыщытар, иджы и Iуэхур нэхъ тынш зэрыхъуар, лъыр зэрагъэкъабзэ Iэмэпсымэхэри зэрыфIыр къыхигъэщащ. Пэшхэр нэхущ, хуитщ, къабзэщ, телевизорхэр щIэтщ. Зи лъыр ягъэкъабзэ цIыхухъум, Iэтащхьэр зыбгъэдишэри, зыхуей зэрыхуэзэр, я узыр щызыгъэпсынщIэ дохутырхэри зэрыгуапэр, сымаджэр зыхуеину псомкIи къызэрызэгъэпэщар жиIащ.
Центрым и дохутыр нэхъыщхьэ Чыгъэду Арсен къыхигъэщащ диализ пэшитхум иджыпстукIэ цIыху 29-м зэрытегъэпсыхьар, абыхэм иджыри къыхагъахъуэу, цIыху 35-м зэуэ еIэзэу ящIыну зэрамурадыр. Зы цIыхум и лъыр сыхьэти 4-4,5-кIэ ягъэкъабзэ, иджыпсту центрыр сменищу мэлажьэ, микроавтобуситху къащэхуащи, дяпэкIэ сымаджэхэр езыхэм кърашэлIэнущ.
НэщIэпыджэ Замирэ.
